Республикабызның “Ак чәчәкләр”е бүләкләнде (ФОТО)

	Кичә Казанның “Пирамида” мәдәни-күңел ачу комплексында табиблар арасында үткәрелә торган “Ак чәчәкләр” бәйгесе җиңүчеләрен котлау тантанасы узды. Ел да бу чарада йөрәк кушуы буенча гомерен кеше сәламәтлеген саклауга багышлаган, үз эшен горурлык һәм осталык белән башкарган затлар арасында иң-иңнәр ачыклана.	 “Ак чәчәкләр” бәйгесе быел җиденче тапкыр үтте. Анда катнашу өчен жюри ролен үтәгән Татарстан Сәламәтлек саклау министрлыгы карамагындагы Җәмәгать советы хозурына 60ка якын презентацион эш тапшырылган. Озак еллар медицина тармагында хезмәт куйганнар арасында иң-иңнәрне сайлау бер дә җиңел булмаган. Татарстан сәламәтлек саклау министры Гадел Вафин сүзләренчә, кайбер номинация җиңүчеләре бик тиз бертавыштан билгеләнгән, әмма лаеклының лаеклысын ачыклау зур авырлык белән бирелгән номинацияләр дә бар. Һәр очрак үзенчә уникаль һәм әһәмиятле бит.

Җиңүчеләр бу юлы “Ел табибы”, “Ел медицина хезмәткәре”, “Уникаль очрак”, “Иң яхшы беренчел звено табибы”, “Сәламәтлек саклау легендасы” һәм өр-яңа “Югары казанышлы спорт медицинасы” номинациясендә билгеләнде. Җиңүчене сайлап алганда министрлык сайтындагы интернет-тавыш бирүчеләргә игътибар зур булган.

Тантананы Гадел Вафин Россия сәламәтлек саклау министры Вероника Скворцованың котлау хатын яңгыратудан башланды. “Бүген тапшырылучы бүләкләр – ул сезнең коллегаларыгыз һәм пациентларыгызның югары бәясе. Сез көн дә кеше гомерен, сәламәтлеген саклыйсыз. Медицина башка төр һөнәрләрдән нык аерыла: бу эш кенә түгел, ә кешелеккә зур хезмәт”, - диелгән бу юлламада.

Үз исеменнән исә министр медицина тармагында үз эшенең осталары, бу һөнәрне йөрәк кушуы, кешеләргә ярдәм итәргә теләүчеләр эшли, диде. Алар уникаль сыйфатларга ия. Һәм “Ак чәчәкләр” бәйгесе моның ачык дәлиле, дип белдерде министр.

“Елның медицина хезмәткәре” номинациясендә Сарман үзәк район хастаханәсенең Иске Кәшер фельдшерлык-акушерлык пункты мөдире Альбина Әмирова җиңү яулады.

“Беренчел звеноның иң яхшы табибы” номинациясендә иң лаеклысы дип Яшел Үзән үзәк район хастаханәсенең Нурлат участок хастаханәсе филиалы мөдире, гомуми практика табибы Илсөяр Таһирова табылды.

“Уникаль очрак” номинациясе турында аерым әйтеп китәргә кирәк. Җиңүгә дәгъва кылган өч номинантның һәркайсы тылсымчы дисәң дә була. Алар уникаль операцияләр һәм эшләр башкарган. Республика балалар клиник хастаханәсе табиблары коллективы – Леонид Миролюбов, Игорь Закиров, Елена Лучкина, Николай Поляков трахея, бронхлар һәм йөрәктә сирәк очрый торган күп санлы зәгыйфьлеге ачыкланган нарасыйның гомерен саклап кала алган. Туганда сулый да алмаган бала, бүген инде тулысынча диярлек сәламәт. Тагын бер очрак – Казанның 7нче хастаханәсе табиблары корсак йөклелеге диагнозы белән килгән ханымны һәм аның баласын үлемнән коткарып кала алган. Мондый очракларда нарасыйны саклап калу үзе бер могҗиза, диләр табиблар. Нәтиҗәдә, җиңүче булып Республика балалар клиник хастаханәсе табиблары табылды.

“Югары казанышлы спорт медицинасы” номинациясендә “Республика медицина профилактикасы үзәге” учреждениесенең спорт медицинасы буенча табибы Виктория Зверев лаеклының лаеклысы дип билгеләнде.

“Сәламәтлек саклау легендасы” номинациясендә Спас районыннан сәламәтлек саклау тармагына 55 ел гомерен багышлаган табиб-стоматолог Фиркать Галимов җиңде. Өлкән яшендә булса да, ул әле дә тик утырырга яратмый. “Миңа тынычлык кирәкми, эшләргә дә эшләргә” дигән девиз белән яшим", - дип белдерде ул.

“Ел табибы-2014” мәртәбәле исеменә лаеклыны исә Татарстан Премьер-министры Илдар Халиков атады. Төп номинация җиңүчесе дип КДМУ профессоры Валерий Данилов табылды. Әйдәп баручы белгечләрнең берсе булган нейрохирург җитәкчелегендә 2 докторлык һәм 14 кандидатлык диссертациясе якланган. Баш мие кан әйләнеше проблемаларын өйрәнгән өчен ул СССР Фәннәр академиясенең Мактау дипломы белән бүләкләнгән.   

- Табиб һөнәрендә тәүлек вакыты, бәйрәм, ел фасылы дигән төшенчә юк. Һәр минут-секунд кеше гомере белән бәйле бит. Чын табиб булу серләренә медицина уку йортлары гына төшендерә алмый. Бу — Аллаһы Тәгалә тарафыннан бирелгән, ата-анадан күчкән һәм тәҗрибәле остазлар сеңдергән зур сәләт, - дип, Илдар Халиков табибларга котлау сүзләре ирештерде.

Барлык җиңүчеләр һәм номинантлар статуэтка, диплом, бәйге символы – ак чәчәкләр, санаторийларга юлламалар, планшет компьютерлар, чит ил клиникаларында стажировка узу өчен сертификатлар белән бүләкләнде. Махсус призлар да билгеләнгән иде. Сарман үзәк район хастаханәсенең Иске Кәшер фельдшерлык-акушерлык пункты мөдире Альбина Әмировага Татарстан Президенты Рөстәм Миңнеханов бүләге - “Лада Гранта” автомобиле тапшырылды. Яшел Үзән үзәк район хастаханәсенең Нурлат участок хастаханәсе филиалы мөдире Илсөяр Таһирова “УАЗ” санитар автомобиле белән бүләкләнде.   1  2  3  4  5  6  7  8  9  10  11  12  13  14  15  16  17  18 

Интертат.ру

	№   | 20.06.2014	


